Die Sewende Orania Karnaval is 'n reuse sukses | SAUK.co.za - Nuus.info
Die Brouers- en Stokersfees het die Karnaval met goeie momentum afgeskop met bierbrouers en stokers wat van regoor die land gekom het, lewendige musiek, kompetisies, boeresport en vele meer.
Samelopend met die fees, het die manne en dames op die ovaalbaan mekaar Saterdag die stryd aangesê vir 'n lekker raserige dagafsluiting. Die feestlikhede het Maandagaand voortgegaan met Tok-Tok, die stille toneelstuk deur die UV se drama-departement, wat die gehoor aan die skater gehad het.
Die alombekende CH2 het Dinsdagaand Orania aan die brand gespeel met 'n wêreldklas optrede wat letterlik die gehoor op hulle voete gehad het. Die energie is netso oorgedra na Woensdagaand se kleurvolle 'Neon-nagdraf' toe, waar poeierverf, gloeistokkies, naggloeiverf en ultravioletligte die dorp ingekleur het en byna 300 drawwers, stappers en kruipers die dorp se donker strate aangedruf het!
Donderdagaand het die Kaalvoetvroue se bekende Kaalvoetkonsert almal met 'n sterk boodskap, en tog 'n vermaaklike aand, huis toe gestuur nadat hulle meer as R13 000 ingesamel het wat gebruik sal word vir straatkuns in Orania.
Karnavalstalletjies het Vrydagoggend om 08:00 geopen en vandaar was dit 'n propvol program met 'n diverse klomp aktiwiteite. Tussen Vrydag en Saterdag was daar elke minuut iets aan die gang: die verfbalbaan, rotsklimmuur en springkasteel het die jongspan aan die gang gehou, daar was bou- en skrynwerkkompetisies, verkeerdomfietsry, 'n aanskoulike toutrekkompetisie, dansvertoning, sweepklap en strooibaalbou-uitdagings, 'n baie skouspelagtige vuurdansvertoning, 'n tradisionele drag modeparade en vele meer!
Johan Els, wat sesde gekom het by die internasionale "Wêreld se sterkste man"-kompetisie vanjaar, het 'n kragvertoning aangebied, in sterk teenstelling met die koeksistereetkompetisie wat net daarvoor plaasgevind het, maar dit was 'n reuse sukses!
Vanjaar se Karnaval was weereens 'n gemeenskapsfees, 'n kultuurfees en 'n heerlike Orania geleentheid. Baie geluk aan al die organiseerders!